Приложение № 7 към т. 1, буква „ж“

**НАЦИОНАЛНА ПРОГРАМА**

**„ЗАЕДНО ЗА ВСЯКО ДЕТЕ“**

1. **НЕОБХОДИМОСТ ОТ ПРОГРАМАТА**

За реализирането на приоритетите, свързани с максималното обхващане и включване на децата и учениците в задължителна предучилищна и училищна възраст в образователната система, беше създаден постоянно действащ Механизъм за съвместна работа на институциите по обхващане, включване и предотвратяване на отпадането от образователната система на деца и ученици в задължителна предучилищна и училищна възраст (Механизъм)за постигане на междуинституционално сътрудничество. В рамките на този Механизъм освен образователните институции и общините специфична роля изпълняват държавни институции и местни органи, които имат правомощия по предприемане и налагане на мерки и санкции в случаи на отсъствие от учебния процес. Съвместните усилия на членовете от междуинституционалните екипи за обхват са ключови за своевременното предприемане на действия за предотвратяване на отпадането на децата и учениците от образователната система.

Формирането на децата като личности ангажира всички, които в различна степен са свързани с отглеждането, обучението и възпитанието им. Сътрудничеството между родителите и училището, основано на положителна комуникация, ще допринесе за по-добрата адаптация и социализация на децата в учебната среда, ще подобри отношението им към училището и образованието и ще даде възможност всяко дете да развие своя потенциал. Привличането на родителите като активни участници в училищния живот на децата им ще изгради по-стабилна връзка между родител-учител-училище в посока на доверие, уважение и толерантност.

1. **ЦЕЛИ И ОБХВАТ НА ПРОГРАМАТА**

Националната програма е разработена в съответствие с приоритетни области 4 „Сплотени училищни общности и системна работа с родителите“ и 5 „Ефективно включване, трайно приобщаване и образователна интеграция“ на Стратегическата рамка за развитие на образованието, обучението и ученето в Република България (2021 – 2030).

* 1. **Цели на програмата:**
* Подпомагане дейността на екипите за обхват при прилагане на мерки за обхващането и включването на децата и учениците в задължителна предучилищна и училищна възраст.
* Подобряване на комуникацията, обмена на информация и взаимодействието между представителите на различните институции, участващи в екипите за обхват, включително чрез информационната система за реализация на механизма (ИСРМ).
* Ангажиране на родителите и другите членове на семействата в процеса на обхващане и включване на децата и учениците в системата на предучилищното образование и училищното образование и повишаване възпитателния потенциал на семейството.
* Създаване на ефективна комуникация и на позитивни отношения между родители - учители - ученици в условията на равнопоставеност и диалог;
* Активност на родителите в обсъждането на актуални за децата им въпроси от училищния живот; във вземането на решения и на тяхното реализиране; в предлагането на различни теми за дискусия, в провеждането на различни инициативи и събития;
* Изграждане на партньорство с родителите за постигане на по-лесна адаптация и социализация на учениците в училищната среда; за развиване на положително им отношение към ученето и редовното им посещение в училище; за превръщането на училището в място за диалог;
* Постигане на споделена визия с родителите за развитие на училището чрез утвърждаването на устойчив, позитивен училищен климат, на атмосфера на доверие, уважение и грижа за другия, на чувство за общностна принадлежност и стремеж към по-добри постижения на учениците.
  1. **Обхват на програмата:** Национален**.**

1. **БЮДЖЕТ НА ПРОГРАМАТА**

**Общ бюджет на програмата: 3 090 000 лв**., в това число разходите за мониторинг в размер до 1% от средствата по програмата.

Разпределение на общия бюджет по модули и дейности:

|  |  |
| --- | --- |
| **Модули** | **Средства в лв.** |
| Модул 1 „Подпомагане на дейността на екипите за обхват“  в т.ч. за:  Дейност 1  Дейност 2 | 2 490 000 лв.  100 000 лв.  2 390 000 лв. |
| Модул 2 „Добри практики за взаимодействие с родителите на децата и учениците в задължителна предучилищна и училищна възраст“ | 100 000 лв. |
| Модул 3 „Участвай и променяй – родителят, активен партньор в училищния живот“ | 500 000 лв. |
| **Общ размер** | **3 090 000 лв.** |

1. **ДОПУСТИМИ БЕНЕФИЦИЕНТИ**

**По Модул 1 „Подпомагане на дейността на екипите за обхват“:** Министерството на образованието и науката, училища, детски градини, регионални управления на образованието, местни органи, държавни институции, в т. ч. и Централната комисия и местните комисии за борба срещу противообществените прояви на малолетните и непълнолетните, ангажирани в дейностите по Механизма.

**По Модул 2 „Добри практики за взаимодействие с родителите на децата и учениците в задължителна предучилищна и училищна възраст“**: държавни и общински детски градини и училища.

**По Модул 3 „Участвай и променяй – родителят, активен партньор в училищния живот“ -** всички държавни и общински училища в системата на училищното образование, в които се обучават ученици в начален и/или в прогимназиален етап от степента на училищното образование (от I до IV клас и/или от V до VII клас).

1. **ДЕЙНОСТИ ПО ПРОГРАМАТА**
   1. **Модул 1 „Подпомагане на дейността на екипите за обхват“:**
      1. ***Дейност 1 включва:***

* организиране, координиране и контрол на изпълнение на работата на екипите с участието на представители на различните институции;
* разработване и прилагане на комплекс от мерки за всяко дете и ученик, които са идентифицирани като необхванати, отпаднали или застрашени от отпадане от образователната система, и взаимодействие с компетентните институции за прилагане на интегриран подход;
* подкрепа и популяризиране на работата на членовете на екипите за обхват и на постигнатите конкретни резултати от работата на тези екипи;
* организиране от РУО и провеждане на междуинституционални срещи на областно и/или общинско ниво с участието на представителите на екипите за обхват с цел обсъждане и решаване на организационни и методически въпроси за повишаване ефективността на работата на екипите;
* изготвяне и разпространяване на информационни материали, подпомагащи дейността на екипите за запознаване на родителите и обществеността с мерките за обхващането и включването на децата и учениците в образователната система – печатни материали, видеоматериали, аудиоматериали.
  + 1. ***Дейност 2 включва:***

Осигуряване на постоянен достъп до ИСРМ на ангажирани органи и институции по чл. 3, ал. 7 и ал. 8 от ПМС № 100 от 08.06.2018 година (изм. и доп. ДВ. бр. 82 от 18 октомври 2019 г.), съобразно спецификата и конкретните нужди на екипите за обхват, чрез осигуряване на лицензи, които дават възможност за постоянна връзка към ИСРМ.

* 1. **Модул 2 „Добри практики за взаимодействие с родителите на децата и учениците в предучилищна и училищна възраст“:**

Организиране на дейности и ангажирането на всички заинтересовани страни за привличането на родителите на децата и учениците в предучилищна и училищна възраст, които не са обхванати в образователната система, за които има риск от отпадане от училище и детска градина или са напуснали преждевременно образователната система включително:

* информационни кампании за ролята на образованието на децата и учениците сред родителите и общността, в която живеят децата;
* дейности за приобщаване на родители/семействата към училищния живот и мотивирането им за образованието на техните деца чрез обучения, групови тренинги, лектории и др.;
* обучения за родителите за разпознаване, превенция и предотвратяване на негативни прояви между децата и учениците – дискриминация, агресия, насилие, тормоз и др.;
* организиране на инициативи за популяризиране на добри практики във взаимодействието на институциите за обхващане и включване на деца и ученици в образование.
  1. **Модул 3 „Участвай и променяй – родителят, активен партньор в училищния живот“**

По модула се изпълняват задължително две дейности: организиране и провеждане на срещи с родителите (Дейност 1) и организиране и провеждане на общо мероприятие за включените в националната програма паралелки от училището (Дейност 2).

* + 1. ***Дейност 1. Организиране и провеждане на срещи с родителите включва:***
* За всяка паралелка се провеждат две срещи с родителите в училището и/или извън него през учебната година.
* Срещите се провеждат от класния ръководител. Той избира начина, по който заедно с родителите предварително да обсъдят и предложат темите и вида на срещите, датите и мястото на провеждането им; конкретните ангажименти на всички към провеждането на срещите; съвместно да решат дали на срещите ще присъстват учениците.
* За задълженията и отговорностите на училището и родителите по отношение на доброто възпитание и образование на учениците би могло да се подпише споразумение между класния ръководител и родителите, чиито деца са ученици в съответната паралелка. Споразумението се подписва от класния ръководител, родителите и директора на училището. Изготвя се в два екземпляра – един за класния ръководител и един за родителите.
* Темите и вида на срещите с родителите, чиито деца ще бъдат ученици в I клас и в V клас през учебната 2022 – 2023 година, могат да се предлагат от бъдещите класни ръководители, позовавайки се на педагогическата си практика във връзка с интересите на родителите. В случай че родителските срещи за тези два класа се проведат преди 30.06.2022 г., решенията за срещите се взимат съвместно от класния ръководител и родителите.
* Предложенията се съгласуват с директора на училището.
* Срещите могат да бъдат беседи, лекции, събития, общностни събития, други инициативи. В зависимост от темата и вида на съответната среща могат да бъдат поканени лектори, външни за училището специалисти и други участници. Срещите се провеждат поотделно за всяка паралелка и на тях задължително присъства класният ръководител.
* Класният ръководител решава какъв да бъде начинът за удостоверяване на проведените срещи (със списък, протокол или снимков материал).
* Допускат се промени на датата, мястото на провеждането на срещите и на темата/темите по обективни причини. Директорът уведомява по електронен път екипа за управление на националната програма в срок до 5 дни от решението за промяната/промените и причините, които я/ги налагат.
  + 1. ***Дейност 2. Организиране и провеждане на общо мероприятие за включените в националната програма паралелки от училището включва:***

Провежда се едно общо мероприятие за включените паралелки в модула не по-късно от 30.06.2023 г. съвместно с родителите, учениците и класните ръководители.

Общото мероприятие за включените паралелки, в зависимост от спецификата на конкретното училище, може да се проведе:

* за всички включени паралелки от един клас;
* за всички включени паралелки от класовете в начален етап;
* за всички включени паралелки от класовете в прогимназиален етап;
* за всички включени паралелки от класовете в начален и в прогимназиален етап.

Директорът и класните ръководители избират един от горепосочените варианти. Решението за темата, вида на мероприятието, датата и мястото на провеждането му, се взима съвместно от директора на училището и класните ръководители на паралелките, след обсъждане на предоставените предложения от родителите на учениците от началния и/или от прогимназиалния етап. Може да се проведе в училището или извън него. При провеждането му задължително присъстват класните ръководители на паралелките.

Директорът на училището решава какъв да бъде начинът за удостоверяване на проведеното общо мероприятие за включените в модула паралелки от училището.

Допускат се промени на датата, мястото на провеждането на общото мероприятие и на темата/темите по обективни причини. Директорът уведомява по електронен път екипа за управление на модула в срок до 5 дни от решението за промяната/промените и причините, които я/ги налагат.

Директорът на училището уведомява началника на регионалното управление на образованието (РУО) десет дни преди провеждането на общото мероприятие на паралелките за деня, часа и мястото на провеждането му.

1. **РАЗХОДИ, ДОПУСТИМИ ЗА ФИНАНСИРАНЕ**
   1. **Модул 1 „Подпомагане на дейността на екипите за обхват“**

**Дейност 1:** Максималната стойност за финансиране на заявка е **3500 лв.**

***Допустими са разходи за:***

* осигуряване на подкрепа за реализиране на дейностите на екипите за обхват, включително разходи за командировка на екипите за обхват за осъществяване на мярка „Посещение на адрес“ съгласно Наредбата за командировките в страната и за закупуване на карти/билети за градския транспорт за времето на обходите на членовете на екипите за обхват в рамките на населеното място, когато не се ползват правата по Наредбата за командировките в страната (допустими са разходи за комуникационни услуги);
* организиране от РУО и провеждане на междуинституционални срещи на областно и/или общинско ниво с участието на представителите на екипите за обхват с цел обсъждане и решаване на организационни и методически въпроси за повишаване ефективността на работата на екипите (наем на зала, печатни материали и други разходи за технически средства свързани с организирането на срещите);
* изготвяне и разпространяване на информационни материали, подпомагащи дейността на екипите за запознаване на родителите и обществеността с мерките за обхващането и включването на децата и учениците в образователната система
* печатни материали, видеоматериали, аудиоматериали.

***Не се финансират следните разходи:***

* средства за квартирни разходи;
* за които повече от 80% от посещенията са извършени с участието на представители на по-малко от 3 институции от екипа за обхват;
* не са регистрирани в ИСРМ.

**Дейност 2:** Включване съобразно конкретните потребности на екипите за обхват на органи и институции по чл. 3, ал. 7 и ал. 8 от ПМС № 100 от 08.06.2018 година (изм. и доп. ДВ. бр. 82 от 18 октомври 2019 г.) чрез осигуряване на лицензи.

* 1. **Модул 2 „Добри практики за взаимодействие с родителите на децата и учениците в предучилищна и училищна възраст“:**

Максимална допустима стойност на дейностите в подадената от бенефициента заявка е **2500 лв.** Всеки от допустимите бенефициенти може да кандидатства само с една заявка по модула.

Бенефициентите могат да възлагат изпълнението на обучителните дейности на изпълнители с доказан опит по изпълнението на посочените в заявката дейности.

* 1. **Модул 3 „Участвай и променяй – родителят, активен партньор в училищния живот“**

Максимална допустима стойност на средствата за изпълнение на дейностите по националната програма – до 3000 лв. за училище.

***Допустими са разходи за:***

* за възнаграждения на класните ръководители за допълнителна работа, свързана с планирането, организирането и провеждането на срещите с родителите и на общото мероприятие за включените паралелки, до 6 часа, изпълнявани извън нормата за задължителна преподавателска работа, като за един час се заплащат 15 лв., в т. ч. и за осигурителни вноски за сметка на работодателя върху сумата;
* за възнаграждения на лектори, външни за училището специалисти и други участници в зависимост от заложените теми в Дейност 1 и Дейност 2;
* за закупуване на материали (спортни, арт, канцеларски и други) и информационни материали (печатни материали, видеоматериали, аудиоматериали) в зависимост от заложените теми в Дейност 1 и Дейност 2;
* за закупуване на книги в зависимост от заложените теми в Дейност 1.

***Етапи на финансиране:***

Еднократно финансиране до изчерпване на финансовия ресурс.

Училищата, извършващи финансови разходи, са длъжни да водят аналитична счетоводна и финансова отчетност при спазване на националното законодателство в областта на финансовото управление и контрол.

Документацията, която удостоверява провеждането на дейностите и изразходените средства по националната програма, се съхранява в училището до 10 години.

1. **СРОК ЗА ИЗПЪЛНЕНИЕ**

Срок за изпълнение на дейностите по Модул 1 и 2: **31.12.2022 г.**

Срок за изпълнение на дейностите по Модул 3: учебната 2022 – 2023 година.

1. **ОЧАКВАНИ РЕЗУЛТАТИ И ПОКАЗАТЕЛИ ЗА ИЗПЪЛНЕНИЕ**

***Очаквани резултати***

* Подкрепени екипи в дейностите по подбор и прилагане на мерките за обхващането и включването на децата и учениците в задължителна предучилищна и училищна възраст.
* Осигурена постоянна връзка на ангажирани в дейностите по Механизма за обхват органи и институции към ИСРМ за реализиране процеса по обхващане, включване и предотвратяване на отпадането на децата и учениците в задължителна предучилищна и училищна възраст от образователната система.
* Включени родители/семействата в процеса на обхващане и включването на децата и учениците в системата на предучилищното и училищното образование и повишен възпитателен потенциал на семейството.

***Показатели за изпълнение***

* намаляване на броя на отпадналите от образователните институции деца и ученици в задължителна предучилищна и училищна възраст, които са посещавали детска градина/училище през предходната учебна година и не са записани за учебната 2022 – 2023 година - брой обхванати и включени деца и ученици от екипите за обхват - не по-малко от 350;
* подобрена комуникация между представителите на различните институции, участващи в екипите за обхват, в резултат от проведени междуинституционални срещи и други дейности за повишаване на ефективността на работата на екипите за обхват – брой проведени срещи и дейности - 56, брой новоинтегрирани регионални структури на министерствата в ИСРМ - не по-малко от 250;
* информираност на родителите и обществеността в резултат на дейности/информационни кампании за разпространяване на информационните материали – брой проведени кампании – 56;
* брой включени родители в училищния живот – не по-малко от 12 800;
* брой включени паралелки в националната програма – не по-малко от 320;
* брой проведени от класния ръководител срещи с родителите – не по-малко от 640;
* брой паралелки с проведено общо мероприятие – не по-малко от 320;
* брой подписани споразумения между класния ръководител и родителите – не по-малко от 120.

1. **УСЛОВИЯ И РЕД ЗА ПРЕДОСТАВЯНЕ НА ФИНАНСИРАНЕТО**
   1. **Модул 1 „Подпомагане на дейността на екипите за обхват“**

***Дейност 1:***

Началникът на РУО назначава комисия за изпълнението на Модул 1. В състава ѝ се включват двама представители на РУО и един представител на съответната община, определен от кмета на общината. РУО изготвят графици за работата на екипите за обхождане на децата и учениците съвместно с другите институции.

Комисията в РУО най-късно до 5 дни от публикуването на националната програма на интернет страницата на Министерството на образованието и науката информира по подходящ начин училищата и детските градини за възможността, начина и срока за подаване на заявките.

Директорите на държавните и общинските детски градини и училища въвеждат в <https://np.mon.bg/> - онлайн платформа за кандидатстване по национални програми за развитие на образованието (Платформата), необходимата информация за планираните средства по модула за 2022 година за членовете на екипите от съответната институция в срок до 20 дни от публикуването на програмата.

Комисията обобщава информацията, качена в Платформата, за областта и въвежда в нея информация за финансиране по дейностите на базата на планираните средства от институциите и от РУО за 2022 година в срок до 30 дни от публикуването на националната програма.

***Дейност 2:***

Чрез финансиране на Дейност 2 по Модул 1 „Подпомагане екипите за обхват“ ще бъдат осигурени лицензи за постоянен достъп до ИСРМ на органи и институции с контролни и правоприлагащи функции съобразно конкретните нужди на екипите за обхват. Министерството на образованието и науката осигурява функционирането на ИСРМ чрез договорни отношения с разработчика. Лицензирането на достъпа до системата се осъществява единствено чрез възлагане от страна на Министерството на доставката на допълнителни лицензи въз основа на действащо рамково споразумение, сключено по реда на Закона за обществените поръчки.

* 1. **Модул 2 „Добри практики за взаимодействие с родителите на децата и учениците в предучилищна и училищна възраст“:**

РУО най-късно до 5 дни от публикуването на националната програма на интернет страницата на Министерството на образованието и науката информира по подходящ начин училищата и детските градини за възможността, начина и срока за подаване на заявки по модул 2.

В срок до 2 месеца от одобряването на програмата бенефициентите въвеждат в <https://np.mon.bg/> - онлайн платформа за кандидатстване по национални програми за развитие на образованието (Платформата), необходимата информация.

След одобряването на списъците с класираните бенефициенти по двата модула от министъра на образованието и науката МОН предоставя на бенефициентите одобрените средства.

Когато общата стойност на подадените заявки превишава утвърдения бюджет по дейността, сумата, с която кандидатстват бенефициентите, се намалява пропорционално до достигане размера на предвидените средства.

* 1. **Модул 3 „Участвай и променяй – родителят, активен партньор в училищния живот“**

Финансовото осигуряване на дейностите по Модул 3 се извършва, след като министърът на образованието и науката утвърди списъка на класираните за финансиране училища.

**Изисквани документи за кандидатстване:**

**-** придружително писмо от директора на училището, адресирано до директора на дирекция „Учебници и училищна документация”;

- формуляр за кандидатстване по образец на Министерството на образованието и науката (МОН);

- решение на педагогическия съвет за кандидатстване на училището по националната програма

- декларация от директора на училището за недопускане на двойно финансиране (съгласно т. 13.2. от националната програма).

**Срок за подаване на документите:**

Документите се подават в деловодството на МОН в 35-дневен срок от датата на изходящия регистрационен номер на писмото на МОН, с което са уведомени чрез РУО директорите на училищата за кандидатстване по националната програма. Документите могат да се подадат на място или по пощата. В случаите, в които се изпращат по пощата или чрез куриерска фирма, важи съответно датата на пощенското клеймо или датата на изпращане.

1. **ПРОЦЕДУРА ЗА РАЗГЛЕЖДАНЕ И ОЦЕНЯВАНЕ НА ИЗИСКУЕМИТЕ ДОКУМЕНТИ НА БЕНЕФИЦИЕНТИТЕ**
   1. **Модул 1 „Подпомагане на дейността на екипите за обхват“**

Обобщените заявки по Модул 1 „Подпомагане на дейността на екипите за обхват“ се изготвят от РУО и се регистрират в създадената за целта онлайн платформа за кандидатстване по национални програми за развитие на образованието (Платформата) в срок до 30 дни от публикуването на националната програма на интернет страницата на Министерството на образованието и науката въз основа на:

* заявките от директорите на държавните и общинските училища и детски градини за планираните средства за изпълнение на мярка „Посещение на адрес“ за 2022 година за работата на членовете на екипите от съответните институции;
* предложения от ръководителите на екипите за обхват за планираните разходи за изпълнение на мярка „Посещение на адрес“ за 2022 година от членовете на екипите за обхват на територията на областта с изключение на членовете на екипите от училищата и детските градини;
* утвърдена от началника на РУО план-сметка за разходите за подкрепа и популяризиране на работата на членовете на екипите за обхват и на постигнатите резултати от работата на тези екипи, както и за междуинституционални срещи на областно и/или общинско ниво с участието на представителите на екипите за обхват.

***Критерии за оценка по*** ***Модул 1 „Подпомагане на дейността на екипите за обхват“, Дейност 1:***

* брой екипи за обхват от областта – не по-малко от 5;
* брой обходи на екипите за обхват в областта – не по-малко от 30;
* брой върнати в образование отпаднали деца/ученици след обходи в областта – не по-малко от 10;
* брой междуинституционални срещи по модула в областта – не по-малко от 2;
* брой информационните материали – до 100 броя.

Не се одобряват заявки, които не отговарят на целите и обхвата на модула и не са въведени в определения срок.

Документацията, която удостоверява провеждането на дейността, се съхранява в РУО за срок от 3 години.

* 1. **Модул 2 „Добри практики за взаимодействие с родителите на децата и учениците в предучилищна и училищна възраст“:**

***Критерии за оценка по Модул 2 „Добри практики за взаимодействие с родителите на децата и учениците в предучилищна и училищна възраст“:***

* брой дейности с родители – не по-малко от 4.
* брой на обхванатите родители в процеса на информиране – не по-малко от 50.

***Не се финансират заявки:***

* въведени след крайния срок за подаването им в МОН;
* не са попълнени според изискванията по модула;
* не съответстват на допустимите дейности по модула.

Документацията, която удостоверява изпълнението на модула, се съхранява в бенефициента за срок от 3 години.

Оценяването и класирането на заявките по Модул 1 и 2 се извършват от Националната комисия за организиране, координиране, мониторинг и контрол на изпълнението в срок от 10 дни след крайния срок за кандидатстване. Комисията разглежда качените в Платформата заявки, обобщава ги и подготвя доклад с предложение до министъра на образованието и науката за финансирането на тези разходи, които отговарят на изискванията на програмата.

Националната комисия предлага на министъра на образованието и науката за одобряване списъците с класираните бенефициенти.

Одобрените от министъра на образованието и науката средства за финансиране се предоставят, както следва:

* на съответното РУО – заявените средства, извън тези за училищата и детските градини;
* на съответните училища/детски градини – за членовете на екипите от тези институции;
* на съответните училища/детски градини.
  1. **Модул 3 „Участвай и променяй – родителят, активен партньор в училищния живот“**

***Разглеждане на документите:***

Документите се разглеждат от екипа за управление на Модул 3 в срок до 60 дни след крайната дата за подаване на документите.

До оценяване ще бъдат допуснати документите само на онези училища, които са ги подали в определения срок и са кандидатствали за двете дейности (Дейност 1 и Дейност 2) по Модул 3.

***Оценяване на документите:***

Оценяването на документите и класирането на училищата се извършва от екипа за управление на Модул 3, определен със заповед на министъра на образованието и науката, по следните критерии за оценка:

* пълно и точно попълване на формуляра за кандидатстване – до 20 точки;
* участието на паралелките от I до VII клас в зависимост от етапа или степента на образование в съответното училище – до 30 точки.
* степен на съответствие между цели, дейности и очаквани резултати – до 10 точки;
* целесъобразно разпределение на заявените средства по дейности – до 30 точки
* подписано споразумение между класния ръководител и родителите – 10 точки.

Училищата се класират по низходящ ред, като максималният брой точки, които могат да получат, е 100 точки. Екипът за управление на националната програма представя на министъра на образованието и науката предложение за финансиране на класираните училища. Списъкът на класираните училища се публикува на официалната страница на МОН в рубриката „Програми и проекти”.

1. **ОТЧИТАНЕ НА ИЗПЪЛНЕНИЕТО ОТ БЕНЕФИЦИЕНТИТЕ**

Бенефициентите въвеждат в Платформата окончателния отчет на средствата по реализация на дейностите по двата модула на програмата в срок до 15.12.2022 г.

Окончателният отчет за изпълнението на Националната програма „Заедно за всяко дете“ се изготвя след представянето на всички отчети от бенефициентите по двата модула по заложените показатели за изпълнение не по-късно от 31.01.2023 г.

За целите на отчитането и контрола на разходите бенефициентите водят аналитична отчетност за извършените разходи по Модул 1.

Отчитането на изпълнените дейности и на изразходените средства по Модул 3 се извършва по формуляр на МОН. Формулярът се попълва от всяко класирано училище и се подава до 17. 07. 2023 г. в деловодството на МОН, като може да се подаде на място или по пощата. В случаите, в които се изпраща по пощата или чрез куриерска фирма, важи съответно датата на пощенското клеймо или датата на изпращане.

Контролът по изпълнение на дейностите и на изразходваните средства по националната програма се осъществява от директора на училището.

1. **МОНИТОРИНГ И ОЦЕНКА НА ИЗПЪЛНЕНИЕТО**

Мониторингът върху изпълнението на програмата се извършва чрез:

* текущи проверки на място за ефективността от прилагането и разпространяването на добрите практики, финансирани по Националната програма “Заедно за всяко дете“;
* проверки на документи качени в Платформата, като при необходимост се изисква допълнителна информация;
* анкети, срещи, разговори с учители, ръководства на училищата, детски градини, педагогически съветници и родители.
* посещение на място в училищата, получили финансиране по Модул 3, като за целта се попълва Карта за мониторинг.

Мониторингът се извършва от екипа за управление, определен със заповед на министъра на образованието и науката.

1. **ДЕМАРКАЦИЯ И ДОПЪЛНЯЕМОСТ С ДРУГИ НАЦИОНАЛНИ ПРОГРАМИ ИЛИ ПРОЕКТИ, ФИНАНСИРАНИ ОТ ЕВРОПЕЙСКИ ИЛИ ДРУГИ МЕЖДУНАРОДНИ ИЗТОЧНИЦИ НА ФИНАНСИРАНЕ**

13.1. Дейностите и средствата по националната програма не могат да дублират дейности и средства с еднакво предназначение по други национални програми за развитие на образованието, друго национално финансиране, фондовете на Европейския съюз, както и други донорски програми, което се декларира от съответния бенефициент, подал проектно предложение/искане за финансиране.

13.2. Декларацията по т. 13.1. е задължителна и следва да съдържа следния текст: „Декларирам, че дейностите, за които кандидатствам, не са финансирани по друг проект, програма или каквато и да е друга финансова схема или процедура от националния бюджет, бюджета на Общността или друга донорска програма“.